Nash, Natália, poslankyňa NR SR (2023-12-19):
Ďakujem pekne za slovo. Vážený pán predsedajúci, vážený pán minister, kolegyne a kolegovia, dovoľte mi vystúpiť v rozprave ku kompetenčnému zákonu. Pozorne som si prečítala dôvodovú správu k vládnemu návrhu zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony. Musím povedať, že niečo mi v tej dôvodovej správe chýba. Prečítam vám z nej ciele a úlohy nového úradu: „Cieľom nového úradu je posilniť a zefektívniť využívanie verejných zdrojov a potenciálu v cestovnom ruchu a významne podporiť rozpoznateľnosť značky Slovensko ako bezpečnej turistickej destinácie a vytvoriť na zahraničných trhoch priestor pre plynulý rast príjmov tohto významného sektora domáceho hospodárstva.“ Ak by ste toto chceli nájsť v tomto návrhu zákona a v doložke vplyvov vyčíslené, tak vás musím sklamať, toto tam nenájdete. Takže ideme niečo zlepšovať a posilňovať, ale vlastne nevieme ani, akú máme štartovaciu čiaru, ani nevieme, kam sa chceme návrhom tohto zákona a implementáciou dostať. Ďalším bodom z cieľov nového úradu je podpora a rozvoj kúpeľného cestovného ruchu a rozvoj cykloturistiky. Toto podpisujem, akurát že opäť tento návrh zákona nám nehovorí, koľko to bude stáť, kam sa chceme dostať, čo chceme vybudovať, ako to chceme vybudovať. Ďalším bodom je podpora cestovného ruchu úzko previazaná s rozvojom regiónov Slovenskej republiky, čím dôjde k vyrovnávaniu regionálnych rozdielov v rámci Slovenska udržaním existujúcich, ako aj tvorbou nových pracovných miest, čím sa zvýši konkurencieschopnosť Slovenska a jeho jednotlivých regiónov. Toto je naozaj ušľachtilý cieľ a plne ho podpisujem, takže idem sa venovať ďalšiemu cieľu. Podpora kongresovej turistiky ako ďalšieho významného zdroja príjmov pre štát a mestá. Tiež ušľachtilý cieľ, uvidíme, ako to celé dopadne, aký obsah tieto konferencie budú mať a aké príjmy pre štáty, pre štát a mestá nám prinesú. A teraz sa pýtam, napočítali ste niekde v tých cieľoch nejakú zmienku o športe? Správne, nové ministerstvo turizmu a športu sa podľa dôvodovej správy bude naplno venovať rozvoju cestovného ruchu, kúpeľníctva a rozvoju regiónov. Rozvoju regiónov, nemáme náhodou aj iný ústredný orgán štátnej správy, ktorý sa venuje rozvoju regiónov? Len aby si neliezli do kapusty. Ak sa športová verejnosť tešila, že nebude na chvoste ďalšieho rezortu, tak sa prepočítala. Bude len ďalším príveskom, apendixom turizmu, kúpeľníctva a kongresovej turistiky. Je to hanba! Prejdem k vlastnému návrhu, prečítam a okomentujem jednotlivé jeho body týkajúce sa športu, ktorému sa budem venovať v tomto príspevku. Bod č. 6 (správne „16“, pozn. red.) sa venuje zmene názvu ministerstva školstva na Ministerstvo školstva, výskumu, vývoja a mládeže Slovenskej republiky. Táto zmena názvu je podľa mňa premárnenou šancou premenovať ministerstvo na ministerstvo vzdelávania, ktoré je oveľa širším pojmom a nahradilo by pomerne zastaralý termín školstvo, ktoré takým všeobjímajúcim pojmom nie je. Citujem bod 6 (správne „16“, pozn. red.): V § 17 sa slová „Ministerstvo školstva, vedy, výskumu a športu Slovenskej republiky“ nahrádzajú slovami „Ministerstvo školstva, výskumu, vývoja a mládeže Slovenskej republiky“. Prejdem k bodu 17, kde je opäť teda zmienka o športe alebo teda novom ministerstve. Bod 17 sa venuje zmene zamerania ministerstva školstva na výskum a vývoj a na štátnu starostlivosť o mládež a rozvoj pohybových a športových aktivít v školách a školských zariadeniach. Toto je preto, toto je bod, ktorý ma na tomto najviac vyrušuje, pretože... a o tom sme už viackrát hovorili viacerí, z vašich, vo vašich faktických aj v príspevkoch ste sa tomu venovali, že ide o vytrhnutie športu zo školstva a toto nie je veľmi dobrá, dobrá vec, ktorú ideme robiť. Znamená to, že kompetencie v oblasti školského športu zostávajú v rezorte ministerstva školstva. Citujem bod 17: V § 17 písm. d) a e) znejú: „d) výskum a vývoj e) štátna starostlivosť o mládež a rozvoj pohybových a športových aktivít v školách a školských zariadeniach.“ Chcem tiež pripomenúť, že sekcia športu pri delimitácii bude, sa odpočítajú z nej ľudia, ktorí sa budú venovať týmto, tomuto školskému športu, a myslím si, že je to, že je to veľká chyba, že prídeme o túto symbiózu, ktorá bola roky na tomto úrade budovaná. Bod 18 sa venuje pôsobnosti ministerstva v oblasti cestovného ruchu a športu Slovenskej republiky. Tu zmieňuje šport a športovú reprezentáciu. Citujem bod 18: Za § 19 sa vkladá § 20, ktorý vrátane nadpisu znie: „§ 20 Ministerstvo cestovného ruchu a športu Slovenskej republiky Ministerstvo cestovného ruchu a športu Slovenskej republiky je ústredným orgánom štátnej správy pre a) cestovný ruch, b) rozvoj, propagáciu a prezentáciu produktov cestovného ruchu na Slovensku a v zahraničí, c) šport, d) štátnu starostlivosť o športovú reprezentáciu Slovenskej republiky.“ Prejdem k bodu 24. Bod 24 mení pôsobnosť ministerstva dopravy, z ktorého sa vyčlenia pôsobnosti v oblasti cestovného ruchu. Tento bod mení pojem ministerstvo a minister dopravy vo všetkých právnych predpisoch týkajúcich sa cestovného ruchu na ministerstvo a minister cestovného ruchu a športu. Toto je naozaj veľmi technická vec, treba to zmeniť. V odseku 3 rieši prechod práva a povinností vyplývajúci zo štátnozamestnaneckých vzťahov, z pracovnoprávnych vzťahov a iných právnych vzťahov zamestnancov, zabezpečujúcich výkon tejto kompetencie ako aj práva a povinnosti z iných právnych vzťahov k 1. 1. 2024. Ďalej mení pôsobnosť Ministerstva školstva, vedy, výskumu a športu Slovenskej republiky v oblasti športu, ktorá prechádza na Ministerstvo cestovného ruchu a športu Slovenskej republiky. Mení pojmy Ministerstvo školstva, vedy, výskumu a športu Slovenskej republiky na Ministerstvo cestovného ruchu a športu Slovenskej republiky a pojem minister školstva, vedy, výskumu a športu Slovenskej republiky na minister cestovného ruchu a športu Slovenskej republiky. V ods. 3 rieši prechod práva a povinností vyplývajúce zo štátnozamestnaneckých vzťahov, z pracovnoprávnych vzťahov a iných právnych vzťahov zamestnancov zabezpečujúcich výkon tejto kompetencie, ako aj práva a povinnosti z iných právnych vzťahov k 1. 1. 2024. Na rozdiel od ministerstva dopravy sa v tomto bode delimituje aj majetok ministerstva školstva, ktorý upraví budúca dohoda. Citujem bod 24: Za § 40am sa vkladajú § 40an až 40av, ktoré znejú: „§ 40an Pôsobnosť Ministerstva dopravy Slovenskej republiky v oblasti cestovného ruchu podľa doterajších všeobecne záväzných právnych predpisov prechádza na Ministerstvo cestovného ruchu a športu Slovenskej republiky. Ak sa v doterajších právnych predpisoch používa pre oblasť podľa ods. 1 pojem „Ministerstvo dopravy Slovenskej republiky“ vo všetkých tvaroch rozumie sa tým „Ministerstvo cestovného ruchu a športu Slovenskej republiky“ v príslušnom tvare. Ak sa v doterajších právnych predpisoch používa pre oblasť podľa ods. 1 pojem „minister dopravy Slovenskej republiky“ vo všetkých tvaroch, rozumie sa tým „minister cestovného ruchu a športu Slovenskej republiky“ v príslušnom tvare. V súvislosti s prechodom kompetencie podľa ods. 1 prechádzajú od 1. januára 2024 práva a povinnosti vyplývajúce zo štátnozamestnaneckých vzťahov, z pracovnoprávnych vzťahov a iných právnych vzťahov zamestnancov zabezpečujúcich výkon tejto kompetencie, ako aj práva a povinnosti iných právnych vzťahov z Ministerstva dopravy Slovenskej republiky na Ministerstvo cestovného ruchu a športu Slovenskej republiky. Majetok štátu, ktorý bol do 31. decembra 2023 v správe Ministerstva dopravy Slovenskej republiky a ktorý slúži na zabezpečenie výkonu kompetencie v oblasti podľa ods. 1, prechádza od 1. januára 2024 do správy Ministerstva cestovného ruchu a športu Slovenskej republiky. Podrobnosti o prechode týchto práv a povinností a o prechode správy majetku štátu sa upravia dohodou medzi Ministerstvom dopravy Slovenskej republiky a Ministerstvom cestovného ruchu a športu Slovenskej republiky, v ktorej sa vymedzí najmä druh, rozsah preberaného majetku práv a povinností. § 40ao Pôsobnosť ministerstva školstva, vedy, výskumu a športu Slovenskej republiky v oblasti športu podľa doterajších všeobecne záväzných právnych predpisov prechádza na Ministerstvo cestovného ruchu a športu Slovenskej republiky. Ak sa v doterajších právnych predpisoch používa pre oblasť podľa ods. 1 pojem „Ministerstvo školstva, vedy, výskumu a športu Slovenskej republiky“ vo všetkých tvaroch, rozumie sa tým „Ministerstvo cestovného ruchu a športu Slovenskej republiky“ v príslušnom tvare. Ak sa v doterajších právnych predpisoch používa pre oblasť podľa ods. 1 pojem „minister školstva, vedy, výskumu a športu“ vo všetkých tvaroch, rozumie sa tým „minister cestovného ruchu a športu Slovenskej republiky“ v príslušnom tvare. Ak sa v doterajších právnych predpisoch používa pojem „Ministerstvo školstva, vedy, výskumu a športu Slovenskej republiky“ vo všetkých tvaroch, rozumie sa tým okrem oblasti podľa ods. 1 „Ministerstvo školstva, výskumu, vývoja a mládeže Slovenskej republiky“ v príslušnom tvare. Ak sa v doterajších právnych predpisoch používa pojem „minister školstva, vedy, výskumu a športu Slovenskej republiky“ vo všetkých tvaroch, rozumie sa tým okrem oblastí podľa ods. 1 „minister školstva, výskumu, vývoja a mládeže Slovenskej republiky“ v príslušnom tvare.“ (3) V súvislosti s prechodom kompetencií podľa ods. 1 prechádzajú od 1. januára 2024 práva a povinnosti vyplývajúce zo štátnozamestnaneckých vzťahov, z pracovnoprávnych vzťahov a iných právnych vzťahov zamestnancov zabezpečujúcich výkon tejto kompetencie ako aj práva a povinnosti z iných právnych vzťahov z Ministerstva školstva, vedy, výskumu a športu Slovenskej republiky na Ministerstvo cestovného ruchu a športu Slovenskej republiky. Majetok štátu, ktorý bol do 31. decembra v správe Ministerstva školstva, vedy, výskumu a športu Slovenskej republiky a ktorý slúži na zabezpečenie výkonu kompetencie v oblasti podľa ods. 1 prechádza od 1. januára 2024 do správy Ministerstva cestovného ruchu a športu Slovenskej republiky. Podrobnosti o prechode práv a povinností a o prechode správy majetku štátu sa upravia dohodou medzi Ministerstvom školstva, výskumu, vývoja a mládeže Slovenskej republiky a Ministerstvom cestovného ruchu a športu Slovenskej republiky v ktorej sa vymedzí najmä druh a rozsah preberaného majetku, práv a povinností. Ďalšie zmeny sa týkajú § 31g prechodných ustanovení právnej úprave účinnej od 1. januára 2024. § 9d sa týka prechodných ustanovení k úpravám účinným od 1. januára 2024. Ďalej je tu čl. VIII (správne „čl. XIII“, pozn. red.), ktorým sa menia pojmy ministerstvo a minister v zákone č. 440/2015 Z. z. o športe a o zmene doplnení niektorých zákonov v znení zákona č. 354/2016 Z. z., zákona č. 335/2017 Z. z., zákona č. 177/2018 Z. z., zákona č. 221/2019 Z. z., zákona č. 310/2019 Z. z., zákona č. 6/2020 Z. z., zákona č. 148/2020 Z. z., zákona č. 323/2020 Z. z., zákona č. 351/2020 Z. z., zákona č. 215/2021 Z. z., zákona č. 271/2021 Z. z., zákona č. 305/2021 Z. z. a zákona č. 177/2022 Z. z. a mení sa takto: V bode 3 sa dopĺňa podpora regionálneho športu, mládežníckeho športu alebo akademického športu, podpora miestnych športových podujatí alebo regionálnych športových podujatí, nákup športovej výbavy a projekty zamerané na výstavbu, údržbu, vybavenie, zariadenie alebo využitie telocviční, školských dvorov, ihrísk, štadiónov alebo inej športovej infraštruktúry zameraných predovšetkým na deti a mládež. Tu by som chcela v tomto bode podotknúť, že o telocvične by sa malo starať ministerstvo školstva a malo starať nie ministerstvo cestovného ruchu a športu. Preto neviem, podľa, podľa akej kompetencie alebo podľa akých právnych predpisov bude postupovať a aké výzvy bude vypisovať na takéto, na takúto výstavbu a na takéto projekty zamerané na vybavenie, zariadenie telocviční, školských dvorov a ihrísk. Body 4 a 5 tohto návrhu zrušujú povinnosť, aby organizácia a žiadateľ o dotáciu nemusel byť zapísaný v registri právnických osôb v športe. Aby ste vedeli, že čo to je tento register. Ide o informačný systém športu, ide o aplikáciu, do ktorej sa zapisujú jednotlivé organizácie, ktoré podnikajú alebo teda vykonávajú činnosti v oblasti športu a ide o naozaj veľmi jednoduchý úkon zápisu, kde sa vlastne overuje len to, že či majú v nejakom predmete svojej činnosti šport. Ak niekoho obťažuje to, že má byť tu zapísaný, tak mi to príde len, že je to zdôvodniteľné iba tým, že sa vlastne športu nevenuje. Čiže ide o organizáciu, ktorá nespĺňa základné podmienky zápisu do registra športových organizácií, pretože jednoducho nie je športovou organizáciou. O dotácie v športe sa budú môcť uchádzať aj organizácie bez zápisu v registri, a teda bez akejkoľvek zmienky o tom, že sa venujú športu alebo pohybovej aktivite alebo nejakému verejnému záujmu v oblasti športu. V § 106h sa uvádzajú prechodné ustanovenia k úpravám účinným od 1. januára 2024 o začatých konaniach. Toto je naozaj technická vec, ktorú úplne rozumiem. To, že keď ukončíme činnosť v oblasti športu na jednom úrade, musíme od 1. januára zabezpečiť, aby tie veci, ktoré neboli dokončené, aby ich dokončil nový úrad. Čiže tu sú tie rôzne konania vymenované o správnych deliktoch, o priestupkoch, o vydávaní osvedčení o uznaní za národný športový zväz, o zrušení osvedčenia, o vydaní osvedčenia za národnú športovú organizáciu, k zrušení takéhoto osvedčenia, o strate spôsobilosti prijímateľa verejných prostriedkov, zápis do registra športu, zmluvy o poskytnutí príspevku uznanému športu, zmluvy o poskytnutí príspevku na národný športový projekt, zmluvy o poskytnutí príspevku športovcom podľa zoznamu športovcov top tímu. Čiže vlastne všetky druhy zmlúv o jednotlivých finančných príspevkoch na šport. Čl. XVI mení pojem „ministerstvo financií“ na „ministerstvo cestovného ruchu a športu“ v zákone č. 30 a toto sa vlastne týka všetko toho Tiposu, čiže v zákone 30/2019 o hazardných hrách a podobne nebudem už ich všetky čítať, lebo sa dostávam na záver svojho príspevku. Takže ja sa len pýtam: potrebujeme naozaj nové ministerstvo turizmu a športu? Ďakujem za pozornosť. (Potlesk.)